Kinders kritiek ná ongelukSewe mense is tydens die botsing beseer. (Foto: Verskaf) Paramedici het Sondag gevorderde lewensondersteunende ingrypings op twee kinders toegepas nadat hulle ernstig beseer is tydens ŉ botsing in Noordwes. Vyf ander mense, onder wie een kind, het minder ernstige beserings tydens die voorval opgedoen. Volgens Russel Meiring, ER24-woordvoerder, het twee motors by die aansluiting van die R500 en Potchefstroom-pad in Fochville gebots. Paramedici is 15:22 na die toneel ontbied en het die beseerdes langs die pad gewaar. “Vier volwassenes en een kind kon daarin slaag om met matige tot geringe beserings uit die motors te ontsnap. Twee kinders, een in elke motor, was egter met ons aankoms op die toneel in ŉ kritieke toestand,” het Meiring gesê. Reddingsdienste het die twee kinders met behulp van lewenskake uit die motors bevry en hulle op die toneel behandel. “Die kinders is deur paramedici gestabiliseer en na ŉ plaaslike hospitaal geneem vir verdere behandeling.” Die oorsaak van die ongeluk is nog nie bekend nie, maar die polisie was op die toneel en ondersoek die saak verder.